Koncertna dvorana Vatroslava Lisinskog

Vatroslav Lisinski konserthus, kroatisk navn: Koncertna dvorana Vatroslava Lisinskog, er et konserthus og konferansesenter i Zagreb i Kroatia. Det er oppkalt etter den kroatiske komponisten Vatroslav Lisinski. Konserthuset har flere konferanserom, en liten sal med 305 plasser og en stor konsertsal med 1841 plasser.

Bakgrunn 
I 1957 besluttet Zagrebs bystyre å bygge en innendørs flerbruksarena i byen. En gruppe arkitekter ledet av Marijan Haberle vant arkitektkonkurransen. Byggearbeidene startet i 1961, men oversvømmelser og økonomiske problemer utsatte ferdigstillelsen. Først 29. desember 1973, tolv år etter byggestart, åpnet konserthuset dørene.

Konserthuset har vært vertskap for en rekke konserter med musikere fra de fleste musikksjangre – klassisk musikk, opera, ballett og teater. I tillegg arrangeres det jevnlig kongresser og konferanser i konserthuset. De første 30 årene hadde konserthuset rundt 10 millioner besøkende. 

Vatroslav Lisinski konserthus ble pusset opp i 1989 og var  vertskap for Eurovision Song Contest året etter. I 1992 ble kobbertaket byttet ut, og huset ble ytterligere pusset opp i 1999 og 2009.

Referanser

Eksterne lenker 

 

Kroatia
Konserthus
Møtelokaler
Zagreb
Eurovision Song Contest-arenaer